РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/165-21

25. мај 2021. године

Б е о г р а д

ЗАПИСНИК

15. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 10. МАЈА 2021. ГОДИНЕ

Седница је почела у 10 часова и 21 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Јасмина Каранац, Весна Стамболић, Снежана Петровић, Зоран Томић, Ивана Поповић, Снежана Пауновић, Угљеша Марковић и Војислав Вујић.

Седници су присуствовали заменици чланова Одбора: Мирела Раденковић (заменик члана Одбора Александре Томић) и Адријана Пуповац (заменик члана Одбора Оливере Недељковић), Милош Банђур (заменик члана Одбора Крсте Јањушевића­) и Младен Бошковић (заменик члана Одбора Ане Белоице).

Седници нису присуствовали чланови Одбора: Драгомир Карић, Тихомир Петковић, Наташа Љубишић и Илија Животић, нити њихови заменици.

Седници су, на позив председника, присуствовали из Министарства трговине, туризма и телекомуникација: Жикица Несторовић, државни секретар и Зоран Остојић, шеф Одсека за унапређење конкурентности у туризму. Седници су присуствовали и представници туристичке привреде: Марија Лабовић, директор Туристичке организације Србије, Миодраг Поповић, директор Туристичке организације Београда, Слободан Унковић, заменик директора ТО Београда и Александар Сеничић, директор Националне асоцијације туристичких агенција Србије YUTA; из Министарства рударства и енергетике присутни су били: Маја Матија Ристић, секретар Министарства и Саша Стојановић, помоћник министра; из Агенције за енергетику Републике Србије: Негица Рајаков и Горан Петковић, чланови Савета АЕРС. Из ЈП ЕПС: Саво Безмаревић, извршни директор за производњу енергије ЈП ЕПС, Младен Сервенти, директор Сектора за економске послове; из ЈП ЕМС присуствовали су: Јелена Матејић, директор, Илија Цвијетић, извршни директор за пренос електричне енергије, Александар Курћубић, извршни директор за управљање и тржиште, Тамара Црвеница, извршни директор за правне послове, Марија Сокић, извршни директор за финансије, Надица Стојановић, извршни директор за инвестиције и стратегију, Бранислав Ђукић, корпоративни директор за међународне и регулаторне послове; представници општина: Саша Николић, председник Општине Кладово, Драган Поповић, председник Општине Мајданпек, Марко Стојаковић, заменик председника Општине Голубац и Александар Ђурђић, координатор за пројекте Општине Голубац, као и Никола Марић, помоћник градоначелника Бора.

Пре преласка на рад, присутне је поздравио Саша Николић, председник Општине Кладово.

На предлог председника, Одбор је једногласно утврдио следећи

Д н е в н и р е д

1. Разматрање Извештаја о пословању ЈП Електропривреда Србије за период од 1.01.-31.12.2020. године с изводом из Трогодишњег програма пословања ЈП Електропривреда Србије за период од 2021. до 2023. године (10 број 02-475/21-2 од 29. марта 2021. године);

2. Разматрање Извештајa о раду Министарства трговине, туризма и телекомуникација за период од 1. октобра 2020. године до 31. децембра 2020. године (10 број 02-528/20 од 27. јануара 2021. године).

Прва тачка: **Извештај о пословању ЈП Електропривреда Србије за период од 1.01.-31.12.2020. године, с изводом из Трогодишњег програма пословања ЈП Електропривреда Србије за период од 2021. до 2023. године.**

У уводним напоменама, Саво Безмаревић, извршни директор за производњу енергије ЈП ЕПС, изнео је да је производња електричне енергије у 2020. години била у складу са планом и у односу на 2019. годину повећана је за 2%. Због пандемије корона вируса, одложени су ремонти планирани за 2020. годину. И поред тих проблема, остварен је план производње. Термоелектране су произвеле 104 % електричне енергије у односу на 2019. годину, док су хидроелектране произвеле 5% мање у односу на 2019. годину, али у односу на план су произвеле 5% више. Планом за 2021. годину предвиђен је за 2% мањи обим производње у односу на 2020. годину. У првом кварталу ове године 9% је већи обим производње у односу на план, захваљујући повољној хидролошкој ситуацији и дотоцима и на Дунаву и на Дрини. Хидроелектране су у првом кварталу произвеле 50% више електричне енергије у односу на први квартал 2020. године, а термоелектране 3% мање, али са тим миксом, укупна производња електричне енергије је 9% виша. ЕПС је 2020. године прошао кроз трансформацију, јер је дошло до раздвајања ЈП ЕПС у две организационе целине. Али и са тим препрекама ЕПС је исказао добар финансијски резултат од 16,2 милијарде динара у плусу. Највећи проблем ЈП ЕПС је цена електричне енергије за гарантовано снабдевање, које је значајно испод цене коштања. Разлика се надокнађује продајом електричне енергије комерцијалним потрошачима и продајом на берзи. Проблем са накнадом за обновљиве изворе елекричне енергије је у обавези ЕПС да набавља електричну енергију од свих произвођача који имају право на Feed-in тарифу. Та цена износи између 10,5 и 11 евро центи, а продајна цена за енергију је испод 4 евро цента по киловат сату. ЕПС по том основу има губитак и 2020. година је завршена са негативним салдом у пословању од око 17 милијарде динара. Укупан пословни резултат је позитиван јер су трошкови одржавања били нижи због одлагања ремонта на наредне године. Планирани финансијски резултат за 2021. годину је нижи, као последица увећаних трошкова на ремонтима, кретања девизног курса и неће бити отписа кредита. Финансијски приход за 2021. годину је планиран 272 милијарде динара, а трошкови су 260 милијарде динара. Раст трошкова се бележи код трошкова набавке електричне енергије од повлашћених произвођача, где се очекује повећање производње од фебруара ове године и због повећања цена мрежарине ЕДС и ЕМС, што је увећало трошкове.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли је смањен број запослених у ЈП ЕПС и да ли је смањен број запослених у производњи или у режији;

- до када су су на снази потписани уговори за Feed-in тарифу и до када ће се исплаћивати разлика у цени по том основу; да ли због ванредне ситуације постоји могућност прекида уговорне обавезе ради смањења оптерећења ЕПС;

- да ли је угрожено снабдевање и сигурност снабдевања електричном енергијом, с обзиром да је наглашено да су ремонти одложени за ову годину, да је пословни резултат у прошлој години позитиван, цена електричне енергије је знатно нижа, а трошкови производње високи;

- пошто су планиране инвестиције у односу на прошлу годину знатно веће и износе 88 милијарди динара и удео сопствених средстава ЕПС већи, колико средстава је планирано да се инвестира у животну средину;

- да ли ЕПС може да пружи помоћ археолошком налазишту Лепенски вир и обезбеди боље снабдевање електричним енергијом.

Поводом финансијског извештаја, изнето је мишљење да је неопходно детаљније извештавање о пословању током године, као и детаљно финансијско извештавање за претходне године, како би подаци били упоредиви.

Изнета је сугестија да је потребно да се реши питање уредног снабдевања Голупца и Голубачког града електричном енергијом и да се уради санација квара на далеководу, који нема капацитет за снабдевање.

Изнето је да је проблем ПРО ТЕНТА настао под притиском Међународног монетарног фонда и Светске банке, кад су раздвојене делатности производње, преноса и диструбуције. Руководства нису преузела одговорност и због тога се сада јавља проблем са запосленима у тим предузећима. Време је да се нађе решење.

Маја Матија Ристић, секретар Министарства рударства и енергетике, изнела да Министарство нема примедби на Извештај о раду ЈП ЕПС и да се Министарство изјаснило у складу са процедурама предвиђеним Законом о Влади и Пословником Владе. Став Министарства рударства и енергетике је да је преузимање запослених предузећа ПРО ТЕНТ обавеза ЈП ЕПС и да је од стратешке важности за рад ЕПС у будућности. Важно је да се унапреди сарадња са представницима синдиката, и руководство ЕПС је у обавези да разговара и са представницима репрезентативних синдиката ЕПС, због великог броја жалби да руководство разговара само са представницима синдиката рудника угља Колубара, али не и са представницима синдиката ЕПС. Истакла је важност могућности примене члана 13. Закона о јавним набавкама, који се односи на тзв. *in house* набавке. Нека јавна предузећа могу неке делатности од јавног интереса обављати и за ЕПС, што би значило и Влади и тим предузећима. Накнадом за обновљиве изворе енергије морају да се покрију трошкови, јер ЕПС не сме да трпи губитке због откупа електричне енергије. План мора да буде такав да ЕПС буде на нули.

Изнето је мишљење да ће због смањења цена опреме и средстава инвестирања и цена произведене енергије падати. Само микро и мали произвођачи су стимулисани путем Feed-in тарифе, а већи произвођачи ће ићи на аукције.

Надлежно министарство врши надзор над радом и усваја извештај и план рада ЈП ЕПС, а финансијски извештај је у надлежности Министарства привреде и Министарства финансија.

У одговору на постављена питања, изнета мишљења и сугестије, представници ЈП ЕПС-а су у вези пријема запослених из ЈП ПРО ТЕНТ, изнели да је одобрен пријем 477 запослених у ЈП ЕПС и око 700 запослених у Електродистрибуцији и да ће се преузимање обавити у наредном кратком периоду. ЈП ЕПС је започео поступак ребаланса плана, како би преузео те раднике и планирао исплату њихових зарада од тренутка њиховог пријема. За сутра је планиран састанак пословодства ЕПС са синдикатом ЕПС. Уговори о испоруци електричне енергије по Feed-in тарифи до сада су потписивани на 12 година. Није угрожена сигурност снабдевања. У прва три месеца остварено је повећање производње електричне енергије у вредности од 12 милијарди динара. Сва законски обавезна документа се налазе на сајту ЕПС-а, као и план годишњег пословања. ЕПС као гарантовани снабдевач има обавезу да откупи сву електричну енергију по Feed-in тарифи до истека уговора и да је продаје на тржишту. Због тога има акумулирани губитак од од око 17 милијарди динара и још 2 милијарде динара губитка који је настао због разлике између набавне и продајне цене. ЕПС-у недостају радници, инжењери, бравари, електричари. Број радника се смањио, јер су отишли на боље плате. Снабдевање електричном енергијом није угрожено у овој години. У прва 3 месеца ове године 12% струје је више произведено у односу на план, сви вишкови су продати на тржишту, а остварен је извоз елекричне енергије од око 7,74 милиона евра. Влада РС је направила први корак да се обезбеди накнада за Feed-in тарифу у висини која омогућава покриће свих тошкова. Повећана је накнада са 0,093 динара на 0,437 по киловату, и, захваљујући томе, ЕПС ће имати губитак од 2,3 милијарде динара. Заштита животне средине се финансира из три извора: инвестиција, средстава за одржавање и осталих пословних расхода за 2021. годину. Предвиђено је укупно 26,6 милијарде динара из сва три извора финанасирања.

Драган Поповић, председник општине Мајданпек, у дискусији је истакао да Лепенски вир има проблем у напајању електричном енергијом и са грејањем. Општина у сарадњи са Владом РС ради се на изградњи пристаништа за шта ће додатно бити потребна велика количина електричне енергије.

У дискусији су учествовали Верољуб Арсић, Војислав Вујић, Јасмина Каранац, Милош Банђур, Снежана Пауновић и Весна Стамболић, као и Саво Безмаревић, Младен Сервенти и Драган Поповић.

Друга тачка: **Извештај о раду Министарства трговине, туризма и телекомуникација за период од 1. октобра 2020. године до 31. децембра 2020. године**

Одбор је размотрио Информацију о раду трговине, туризма и телекомуникација за период од 1. октобра 2020. године до 31. децембра 2020. године и поднео Извештај Народној скупштини.

У уводним напоменама, Жикица Несторовић, државни секретар у Министарству трговине, туризма и телекомуникација, изнео је податке о раду Министарства и реализацији пројеката за развој туризма, у складу са са програмом и распоредом коришћења субвенција, трансфера и донација намењених за пројекте развоја туризма у 2020. години. Одржан је састанак Комисије за утврђивање предлога о стављању на располагање средстава за пројекте развоја туризма и пројекте промоције, едукације и тренинга у туризму. Одобрена су средства за: трансфер осталим нивоима власти у износу од 30 милиона динара за 34 пројекта, донације невладиним организацијама у износу од 40 милиона динара за 62 пројекта. Одобрена су бесплатна средства у укупном износу од 477 500 000 милиона динара за 31 инфраструктурни пројекат. Расписан је конкурс за доделу кредитних средстава за подстицање квалитета туристичке понуде. У наведеном периоду одобрена су средства у укупној вредности од 14 703 000 динара за три пројекта. Реализација доделе ваучера за субвенционисано коришћење услуга смештаја, одређеним категоријама становништва, закључно са 15. 10. 2020. године, на шалтерима јавног предузећа Поште Србије, евидентирано је укупно 274 052 поднетих захтева. За субвенционисање туристичких агенција за организовано довођење страних туриста у периоду до 31.12.2020. године пристигао је један захтев за доделу субвенција туристичкој агенцији у износу од 2.500 евра. Субвенционисање туристичких агенција, због потешкоћа у пословању због пандемије КОВИД -19, Министарству је поднето 98 захтева за доделу субвенција. 90 агенција је испунило услове, осам није и укупна вредност субвенција је 30 760 000 динара. За субвенције за подршку раду угоститељске и туристичке привреде због пандемије, укупно је поднео 12 031 привредни субјект који је испунио прописане услове у износу од 1 980 000 000 динара. За управљање квалитетом у туризму кроз категоризацију смештаја, донето је 51 решење за утврђивање категорија, док је 6 решења обустављено. Закључком Владе, усвојен је програм расподеле коришћења субвенција за подршку рада хотелске индустрије. Поднет је 521 захтев за коришћење субвенција, а прихваћено је 314, одобрено је 10 562 200 евра. Ступио је на снагу Правилник о врсти и висини услова гаранције путовања, висина депозита у зависности од категорије лиценце, начин активирања измена средстава, као и други услови које морају да испуне организатори путовања. У октобру 2020. године почела је пуна припрема Правилника о начину и уноса података, вођењу и коришћењу централног информативног система и његовог садржаја и врста података. Издато је 244 уверења да није покренут поступак одузимања лиценце. Туристичка инспрекцијска контрола извршила је 2 649 од којих је 2 566 контрола завршено, а 83 контроле су у току. Редовно се ажурирају и уносе подаци у базу, примењује се план рада Владе за 2021. годину као и финансијски план набавки.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- како ће се туристичка понуда Србије представљати у наредним годинама и како ће тећи даљи развој домаћег туризма, имајући у виду да је унапређена инфраструктура;

- да ли ће се туристичке организације регионално уједињавати ради проширења боравка у одређеном делу Србије, истицањем туристичких потенцијала малих локалних самоуправа и побољшањем туристичке карте Србије;

- да ли је тржишна инспекција утврдила ко сноси одговорност за маржирање робе и велике осцилације у ценама епидемиолошких маски пре и за време трајања пандемије вируса Ковид 19;

- са каквим се проблемима суочавају туристичке организације;

- на који начин се најбоље представља да је јединствен случај у Европи да се на једној локацији налази средњевековна тврђава и археолошко налазиште.

Изнета је примедба на сложене административне процедуре за добијање лиценци у туризму.

Изнето је мишљење о томе са каквим проблемима се туризам суочава и шта би требало урадити да се то побољша. Потребно је направити пројекат како да се искористи туристички потенцијал, повећа приход од туризма и помогне локалним самоуправама. Туристичка организација Србије треба да пружи стручну помоћ, а потребна је и активнија сарадња ТО Београда са туристичким организацијама у локалним самоуправама. У мањим градовима се осећа проблем недостатка становништва и инвестиција. Потребни су инвеститори за унапређење туристиче понуде и за зидање нових хотела. Дата је подршка ваучерима и изнета сугестије за веће емитовање видео спотова који промовишу туристичку понуду Србије на телевизијама са националним фреквенцијама и друшвеним мрежама.

Оцењено је да држава нема дилему када је у питању улагање у туризам, што показује ребаланс буџета и средства која су опредељена у тешким околностима. Потребно је повећати коришћење домаћих капацитета. Изнета је сугестија да се прекопира од Хрватске нови вид туризма, тзв. „паркови тамног неба“. То је сада у свету интересантно, нова туристичка понуда уживања у звезданом ноћном небу. Изнет је пример парка Камена Гора у близини Пријепоља, дестинација сачувана од урбанизације, која може да привуче доста туриста и ентузијаста који се баве астро фотографијом и астрономијом, и образовањем. У астрономској станици на планини Видојевица се налази највећи телескоп на Балкану, односно два највећа телескопа. Изнета је сугестија да је то лепа прилика да се укључи туристичка организација, организује понуда туристичких капацитета, где би астрономи аматери и школарци могли да се окупе и да одржавају радионице. Карактеристика локалитета је тамно небо, без светлосног загађења и због тога је та локација у Србији и изабрана да се направи нова опсерваторија, која може да да и значајне научне резултате.

Изнета је примедба на рад наших министарстава, које се односе на пример када локалне самоуправе аплицирају за одређене пројекте у нашим министарствима, као и на туристичке пројекте где се долази до проблема око протока информација и административних проблема. Сигурно има могућности да се помогне локалним самоуправама да што пре и лакше напишу пројекте и дођу до реализације истих. Мање локалне самоуправе немају кадар који може да пише те пројекте, а некада је потребно за неки пројекат укључење више министрастава. Требало би да сарадња међу министраствима буде много боља како би се олакшало локалним самоуправама.

Изнето је мишљење да је добро што Србија низом мера и низом подстицаја покушава да активира домаћи туризам и што је на износ од 500 милиона додато још 100 милона за ваучере који ће туристи моћи да искористе до новембра 2021. године.

Александар Ђукић, представник општине Голубац поставио је питање у вези завршетка бициклистичке стазе која се реализује од 2011, године, сектор 6 и 7, који спаја град Голубац и Голубачку тврђаву.

Председник Општине Мајданпек истакао је да туристичке организације изузетно међусобно сарађују. Ретко који крај има у Србији локалитете таквог потенцијала, од Виминацијума, преко Сребрног Језера до Рамске тврђаве, Голубачке тврђаве, манастира Тумане, преко Горњег Милановца, Лепенског Вира, Рајкове пећине у Мајданпеку, видиковца на Ђердапској тврђави, понуда Кладова и Неготина. Туризам је нешто што има највише потенцијала у Источној Србији у доњем Подунављу. Почели су путеви да се граде из правца Кладова ка Милановцу из Милановца ка Мајданпеку. Ти потенцијали постоје, инфраструктура се ради, пристаниште на Лепенском Виру ће увећати број туриста, са 70 000 гостију, колико је било 2019. године на 100.000 гостију, што је веома значајно. Дунав би требало што више искористити, постоје два пристаништа, Голубачки град и Доњи Милановац где стају крузери. Костолац и Смедерево су направили пристаништа.

У одговору на постављена питања, Жикица Несторовић, државни секретар у Министарству трговине, туризма и телекомуникација, изнео је да Министраство улаже и улагаће средства за развој туризма, али презентацију туристичких садржаја обавља Туристичка организација Србије. Лиценце су велики проблем, јер осигуравајућа друштва нису хтела да изађу у сусрет агенцијама. Министарство је у настојању да побољша ситуацију дозволило банкарске гаранције. Међутим, банке за сваки уложени динар траже тростуко и четвороструко више, па су људи стављали покретну и непокретну имовину под хипотеку. Банке дају кредите на три месеца, шест месеци или годину дана, а лиценце трају 3 године. Осигуравајућа друштва су имала велики губитак од око милион евра. Промена правилника је у току, том променом ће доћи до бољег односа између осигуравајућег друштва и привредног субјекта. Министарство, када је у питању туризам, мора да обухвати целу регију и да свима подједнако подели новац. Да би добили што више новца, битно је да се формира регија и постигне договор. Већи ефекат на привреду Србије се постиже када туристичке организације уједињене добију средства за пројекте од међународних институција, него из буџета. Сто хиљада ваучера је подељено, а још 20 хиљада нових је у понуди од данас. Када је у питању изградња пристаништа, Министарство надлежно за туризам, издвојило је за ту намену 25 милиона динара. Додатних 300 000 еура се односи на археолошка налазишта и то је задатак Министарства културе. Проблем око изградње локалне инфраструктуре и локалних самоуправа је у томе што локалне самоуправе не контактирају Министарство за помоћ око пројекта. Није проблем само у писању пројеката, већ и у дозволама и прикупљању документације. Инспекцијске контроле су вршене. Информација ће бити достављена писменим путем.

Зоран Остојић, шеф Одсека за унапређење конкурентности у туризму, изнео је да је Министарство препознало туристичку дестинацију Доње Подунавље пре више година и у том правцу је финансирало више инфраструктурних пројеката. Министарство је финансирало пристане за приступ међународних бродова, али Кладово, Голубац и Костолац још увек нису у функцији. Што се тиче бициклистичке стазе од Голупца до Голубачке тврђаве, сектор 6 и 7, вредност тог пројекта је 320 милиона динара, што је за 2 километара изузетно скупо, али ради се утврда обале. Због непостојања простора, то је хидротехнички објекат и Министарство из редовних средстава није у могућности да га финансира. Тај пројекат је заиста добар и кандидат је за неки међународни пројекат. Министарство активно учествује у прикупљању међународних средстава. Из ИПА 2018. године је одобрено око 8 милиона евра који се директно тичу овог подручја. То се односи на Кладово, реконструкцију тврђаве Фетислам, Рајачке пивнице, визиторски центар Феликс Ромулијана у Зајечару. Министарство се интезивно бави инфраструктурним пројектима на овом подручју, али проблем путне инфраструктуре, Министарство трговине, туризма и телекомуникација не може да изнесе са својим расположивим буџетом. Конкурс за инфраструктурне пројекте је отворен сваке године и да се примају апликације од свих локалних самоуправа, као и да је конкурсна апликација доступна на сајту, а могуће је добити информације писменим и електронским путем.

Марија Лабовић, директор Туристичке организације Србије, у одговору на постављена питања, истакла је да је регионално повезивање је јако важна тема за све нас. Најновији Закон о туризму је предвидео потребу за овом врстом удруживања на локалним самоуправама. Локалне туристичке организације функционишу по Закону о локалним самоуправама и ТО Србије саветодавно сарађује са колегама из локалних туристичких организација. Регионално удруживање је јако битно. Добар пример је, када је Западна Србија у питању, регија Копаоник или Стара Србија. Споразум између ових локалних самоуправа је потписан 2019. године на сајму туризма. Питање седишта и директора није толико важно, колико је важно питање финансирања. Туриста више не тражи само хотел, већ тражи доживљај и садржај. Локалне туристичке организације и локалне самоуправе су ту у смислу локалне инфарстуктуре, а локалне производе продаје привреда. Туристичка организација Србије и локална национална организација су ту да представе укупну дестинацију и да представе те производе, а привреда је та која их продаје. Сваке године се воде промотивне кампање како за домаће тако и за иностране туристе на националним и локалним телевизијама, радију, на свим видовима онлине комуникације. Домаћи туристи још нису откили Србију као туристичку дестинацију. До 2015. године у Србији је у континуитету била стагнација или пад долазака и ноћења домаћих туриста. 2015. године се започело са субвенционисаном мером кроз ваучере, а паралелно са Туристичком организацијом Србије промотивном кампањом намењеном домаћим туристима сваке године. ТОС се труди да омогући регионално повезивање, да у промотивним активностима не промовише једну појединачну дестинацију, већ промовише регион, низ дестинација. ТОС жели да продужи боравак туриста на тим дестинацијама. Велики део Србије је показао да више није потенцијал већ туристичка дестинација, то показују бројке, садржајност онога што се нуди туристима на тим дестинацијама. Постављање пристана и пуштање у рад није крај него почетак посла везаног за туристе и коришћење пристана. Крузери ће се вратити након ковид кризе. Србија је имала око 150.000-200.000 туриста само са крузера који су обилазили дестинације по Србији. Од садржаја који се нуди зависи где ће одлучити да пристану. Одлука се доноси на нивоу крузинг компанија и способности и конкурентности да им се представи зашто баш одређени пристан. За њих је јако скупо да пристану на сваки, пре ће одабрати два или три, а на региону је да буде конкурентан и регионално повезан и да да разлог да стану баш код вас. Од јуна до октобра месеца ће се одржати едукације на преко 30 локација у Србији где ТОС регионално окупља учеснике у привреди, не само локалне туристичке организације већ и пружаоце услуга смештаја, агенција, самих локала, како би могла додатно да помогне у организацији и раду на терену.

Александар Сеничић, директор Националне асоцијације туристичких агенција Србије YUTA истакао је да сваки део туристичке привреде има своје проблеме, па тако са тим проблемима се суочавају туристичке агенције. Истакао је значај рецептивног туризма, пристана. ЈУТА је упутила иницијативу ресорном министарству да Кризни штаб дозволи страним гостима који крузерима пролазе Дунавом да уђу у Србију са сертификатима о вакцинацији. То ће помоћи да већи број људи заиста обиђе туристичке капацитете и потецијале у овом делу Србије и не само овде, него и у великим градовима. Упутили су предлог да ако се родитељи вакцинишу, да деца до 14 година имају бесплатно PCR тестирање у одласку и повратку, што би помогло да се људи одлуче да путују.

Миодраг Поповић, директор ТО Београда, истакао је да се потенцијали не продају, продају се производи, а да би смо зарадили, морамо да имамо добру понуду. Не само у доњем току Дунава него у целој Србији и Београду, то се не односи само на промоцију него и на развој. 85% странаца су гости Београда, а посао Београда није само да их задржи у Београду него да их пошаље по Србији. Од 15 понуда које има ТО Београда, десет су на Дунаву, посао је да из Београда у овом делу Србије имамо што више странаца, јер је Београд највеће емитивно тржиште.

У дискусији су учествовали Верољуб Арсић, Ивана Поповић, Војислав Вујић, Весна Стамболић, Снежана Пауновић, Зоран Томић, Снежана Р. Петровић, Милош Банђур, као и Жикица Несторовић, Зоран Остојић, Марија Лабовић, Александар Сеничић и Миодраг Поповић.

Сагласно члану 229. Пословника Народне скупштине, Одбор је једногласно одлучио да прихвати Информацију о раду Министарства трговине, туризма и телекомуникација за период од 1. октобра 2020. године до 31. децембра 2020. године.

Седница је закључена у 14 часова и 5 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић